地名: 義州 (平安道, 府)
年: 1596.0

○金睟
              
                【壬辰之變, 恇怯退遁, 厚招謗言。】
              啓曰: "本月初三日, 臣在慶州時, 南好正自倭營馳到言: ‘昨日上使設宴, 呼義智、沙古也門、飛鸞島法引等三倭將, 饋餉從容, 引問行長之回, 何其久也。 且以謝隆所言之事,
                【謝隆, 唐官, 嘗以訛言, 恐動上使者。】
              發端問之, 三將對有是事, 且所言, 頗似不恭。 上使一面密諭張萬祿等, 齎節符、勅印, 使先出送, 且差李恕等, 往先調寬奠兵, 佯示歡意於倭將, 三更扶醉而歸, 於是日五更, 變着家丁衣服, 騎撥馬遁走。
                【與撥軍馬, 相換。】
              副使, 於昨夕飮酒時, 先已遁去。 一行員役, 皆睡熟不覺, 而好正有意詗知, 艱得脫逃。 至東萊路, 遇正使與中軍官王承烈, 好正泣告馬疲不能前, 則語好正曰: 「爾可與金判書,
                【金睟。】
              三四日馳會王京, 否則會我於義州」 云。 朴義儉得脫與否, 亦不得知之。’ 南好正私書牒呈同封。"
                【好正私書云: "陶學之來聞, 孫軍門兵科, 遼東撫按楊布政, 俱上本, 言封事不停當, 請兵備糧, 以應緩急, 而石尙書恐謝隆在京(楊)
                    〔揚〕
                  播, 故令出送。 尙書家小, 已還本土, 獨留自己, 以當譴責。 二十八日, 謝隆, 以和親、割地、納質、通商四件事, 直陳于老爺曰: ‘此當初徐、謝去時, 僞造印信, 作一約書, 與關白者云。’ 老爺呵曰: ‘何不早言於我, 徑到天朝言之, 使我入此網中耶?’ 隆曰: ‘董應誥、徐治登, 皆以直言被責, 敢不故稟。’ 二十九日, 張忠, 自北京來, 因聞石尙書以爲: ‘我使冊使, 相機前往, 而冊使累報倭情恭順, 故據此題奏而已。 我在京師, 何由得知?’ 多有全推於冊使之意。 因諸衙門上本, 先調二萬兵, 來守鴨綠, 而唯發十萬錢糧如數, 相機攻勦之計而臨准, 一家日夜泣求, 救出老爺之策。 昨日, 福、廣三倭, 又來告天使曰: ‘行長, 以皇女, 將至哄關白, 而今無皇女, 關白大怒, 命夜也士, 起兵四十萬出來云。 今有關白病死之說, 若果爾, 則諸倭必到京, 相攻擊, 爭關白之位, 不暇顧朝鮮與天朝, 此則天幸’ 云云。 老爺聞益城奴白伊之言, 在此之倭, 隨天使過海, 則夜也士所領兵, 卽過來, 分屯王京以下諸地, 而質天使求和親, 定然無疑矣。 此言與廣、福人所言相符, 紛紛傳說, 未知孰是。 不能究確, 心胸起火。 大槪好歹間, 不遠將決。 乞擇善馬, 俱騎卜入送, 則祝手祝手。" 又云: "小的無守死之道, 當圖出奔。 相見老母、家小, 而就罪, 是所甘心。 以馬匹送救, 何如? 云。"】
              
            

○上出宮, 幸崇禮門外天使所館, 行接見禮。 上入幕次, 小頃, 正使至。 上出迎升堂, 請行拜禮, 正使曰: "我以褻服, 行拜未安。" 上曰初見大人, 拜不可廢。’ 正使曰: "決不敢承當。" 上曰: "唯命。" 遂行兩揖禮。 上曰: "大人爲小邦之故, 久駐賊窟, 今玆出營, 又出不意。 跋涉累日, 備嘗艱窘, 不勝驚慮之至。 今日得以拜面, 實深慰幸。 但伺候譯臣, 所當不離陪隨, 而乃敢徑自上來, 以致大人, 迷失道路。 雖重違辱敎, 姑許原免, 而其跟隨無狀之罪極矣。 沿路各官, 事出倉黃, 凡干支待之事, 不成模樣, 此皆寡人不敏之罪。 惶恐惶恐。 館待別宮, 情禮當然, 而大人過自貶損, 不要入城, 私家隘陋之地, 連日駐處, 其於尊奉之禮, 大有欠缺。 且躬就所館, 小伸慰問, 實是衷曲, 而不敢勞動貴體, 今始來拜, 尤增未安。" 正使曰: "我於當初, 率爾入營, 致有今日, 皆我之罪。 譯官有何罪焉? 且負罪而還, 無顔面會國王。 今承枉顧, 十分惶愧。" 上曰: "副使大人安否如何? 沈遊擊, 今在何地?" 正使曰, 楊天使好在, 沈惟敬在浪古耶, 關白綁縛, 責以七件事。 奴才
                【指惟敬也。】
              弄其油觜, 無所不至。 俺聞來驚懼。 俺之一死, 有不足惜, 恐辱國命, 決意跳出, 罪合萬死。" 上曰: "兇賊若至變動, 則小邦殘破已甚, 無以自振。 惟願天朝, 速興問罪之師, 終始拯濟, 是在大人一言, 不勝祈懇。" 正使曰: "我歸告軍門, 使之急急轉奏, 發兵征勦, 則副使因此而出來, 貴國仍此而息肩。 孫軍門本來主戰, 已調兵馬, 留屯關外云。 貴國, 亦須咨報, 急請可也。" 上曰: "大人終始指敎, 不勝感激。" 遂行茶禮訖, 上請行酒禮。 正使曰: "不敢。" 上曰: "大人爲小邦事, 勤苦多矣。 今日初見, 請奉一杯, 以敍微誠。" 正使曰: "我不遵朝廷之命, 徑自出來, 我是罪人。 斷不可受此盛儀。" 上曰: "尊待大人, 乃所以尊敬朝廷也。 小邦之待天朝大人禮, 豈容少損?" 固請, 正使曰: "可領則不領乎? 決不可受。" 上曰: "如是牢拒, 不勝缺然。 且久處城外僻陋之地, 極是未安。 請移館於大人前日所寓別宮, 大望大望。" 正使曰: "過數日當發去。 不必入處城中。 且貴國人李順良者, 自倭營走回云, 有何所供? 要得一見。" 上曰: "當問于有司而察爲。 大人遠路驅馳, 勞苦必多, 未得休息, 旋卽發去, 不勝缺然之至。 請留累日而去。" 正使曰: "前往義州, 方可上本, 不可久駐此處。" 上曰: "行旌速發, 不得從容侍陪, 非徒情禮, 俱有所欠缺, 一路支待, 必未及措置。 敢請留駐。" 正使曰: "一行員役不多, 自然支過。 不可久駐于此。" 上命呈禮單曰: "不腆薄物, 用表微悰。" 正使曰: "不敢當。" 上曰: 非此, 無以成禮, 亦無以表誠。 敢請。" 正使曰: "國王下轂一面, 已爲盛會。 多謝矣。 何必受此禮物而後, 知國王之盛意乎。" 上曰: "旣不行酒禮, 又不受禮物, 尊待大人, 返歸虛地, 好生缺然。" 正使曰: "決不敢受。 天暑請告別。" 上請行拜以辭, 正使曰: "不敢。" 遂相(楫)
                〔揖〕
              而行。 正使先返下處, 上命承旨問安。 仍乘輦還宮。 輦過崇禮門, 擺撥唐軍等, 齊訴於駕前曰: "要得夏衣。" 上曰: "當令有司給之。" 未時還宮。

○乙酉/司憲府啓曰: "軍資監僉正南嶻, 頃以漕船摘奸事, 下去江華等地, 與漕卒及下人, 多有分利麤鄙之事, 用心之無狀極矣。 請命罷職。 龍罔縣令具思欽, 人物悖戾, 前爲龍川郡守時, 溺愛義州官婢, 欲爲運米ㆍ免賤之計, 受出唐糧, 置諸官婢之家, 盡爲私用, 偸出本郡之穀, 以充其數。 及聞母計, 不卽奔哭。 圖爲起復, 竟得仍任。 今赴本縣, 仍畜其官婢, 多有縱恣作弊之事。 如此之人, 不可齒在衣冠之列。 請命罷職, 不敍。" 上從之。

○淸川君
              韓準
              
                【自北京還。】
              啓辭曰: "伏以, 臣本庸陋, 濫膺重命, 在北京時, 疾病蕞生, 日以益深, 扶曳登程, 僅僅前進, 還到義州, 亦不爲愈。 自分必死, 伏蒙聖慈, 特遣醫官, 使之救活, 此實天地父母再生之恩。 臣誠感激, 繼之以涕泣, 臣往年七月間, 到玉河館, 瘧疾重發, 證勢極危。 通事李彦華ㆍ林和粹等, 見臣病危重, 謂其同儕曰: ‘使臣在此而死, 則皇朝例有護喪之規。 若於中途, 則事多難處。’ 遷延時日, 故待死亡。 臣招彦華, 欲爲發程, 而病重不能乘馬, 以賞賜銀兩, 使貿臥轎, 則渠意以爲, 臣之死亡, 非朝則夕。 今雖貿轎, 徒費銀兩, 終歸無用, 託言通州多有之。 到通州, 則又曰: ‘此處亦貴。’ 乃以板木, 擔之以行。 及到山海關, 始貿臥轎, 與騾子, 艱辛出來, 厥後騾主, 牽騾以走。 若騾主逃歸, 則上通事改備他騾例也, 反發慢言曰: ‘我非韓家之奴。 何必盡力措置?" 載之牛車。 且顚且踣, 瘧熱勞熱, 一時交攻, 手足盡浮, 氣證兼發, 一粒不下, 時以水漿, 灌於口中。 一行大小之人, 見其危重, 皆云已矣。 病中食飮, 亦不供給, 使之作粥, 則曰: ‘觀此病勢, 啜此可生乎?’ 欲爲留調, 則陰囑伴送及馬牌子, 撲打臣所寓窓戶, 救病之人, 亦爲歐逐, 脅之以行, 使不得少留, 而上下同然, 糾檢無人。 以此氣息雖存, 精神已喪, 昏泡困憊, 不知何地爲廣寧, 何處爲遼東。 至於更文學官李鵬祥, 與舌官輩, 合爲一體, 肆其陰兇, 此等所爲, 率多鵬祥之指嗾矣。 訓鍊院奉事尹儉, 以庶孽軍官, 全不顧護, 來到義州, 所騎驛馬, 公然奪去, 其蔑法凌侮, 莫此爲甚。 臣生還我境, 亦尙如此, 況於異地病重之日乎? 大槪, 各人之事, 皆由臣無狀所致, 仰瀆天聽, 極爲惶恐, 而經亂以來, 人心悖惡, 臣之一死, 固不足道, 其於國事, 良可寒心。 他日赴京之臣, 若或得病, 萬無生還之理。 且臣奉使無狀, 誠未上孚, 奏請之事, 旣不得成, 罪已難追, 而越江之後, 久淹中路, 趁未上來。 入京之日, 退伏私室, 未卽復命, 臣罪尤大。 伏望聖上, 先治臣罪, 以肅朝綱。 又有一事, 臣曾在北京時, 上通事李彦華, 乘臣病危, 出入自恣, 至發犯皇上之語, 致令天朝, 至於靠示。 其文義及事情, 臣方病昏, 不能省知, 所係重大, 竝爲陳達。" 傳曰: "勿待罪。 通事等, 徐當察治。 但啓辭中, 至發犯皇上之語云, 何事耶? 至於靠示云, 亦何耶?" 回啓曰: "常時中原書揭, 謂之靠示。 小臣病重之際, 上通事任意出入, 適爲習禮, 而臣病未得參。 上通事言: ‘皇帝, 一年一不視朝, 吾等習禮, 而何爲乎?’ 中原人聞之, 靠示曰: ‘朝鮮大通事, 不顧中原之事, 恣意出入如此, 則當移咨國王, 治罪云云。 小臣病不能記憶其文字, 而大槪如此。" 傳曰: "知道。" 仍傳于洪世英,
                【同副承旨。】
              曰: "書狀官一行, 凡事所當檢擧, 而何如是爲之乎? 李彦華事, 極爲駭愕, 而亦何不啓之? 李彦華詔獄推考。 李鵬祥以下三人, 以此辭緣, 該曹推考。"

○政院以司僕寺言啓曰: "今見濟州牧使啓本, 都體察使行移, 五十馬艱得以捉出云云。 近年濟州馬匹, 多數出來, 其勢然矣。 今雖更爲行移, 加數捉出, 必無可用之馬矣。 ‘前代中國, 以茶易虜馬, 今中朝亦開市貿換, 誠以(以)吾無用之物, 易彼追風之足, 可以資戰場而收武功也。 今宜如六鎭、滿浦等處, 多數貿易胡馬, 以給嶺南將士, 其價則可以端川銀子, 或以某物, 隨便措置’ 事傳敎矣。 相考則去正月間, 李德馨請以人參等物, 貿易胡馬, 蒙允, 卽爲入啓行移, 知委于兩界監司, 則平安道以爲採參之際, 必有弊端, 咸鏡道以爲胡人換馬, 必用牛隻, 而本道牛隻無出處, 兩道俱以此防啓。 今承上敎, 更與備邊司相議, 胡人以牛隻換馬, 他物則雖銀、鐵、靑布, 皆不以爲貴。 若得耕農不合牛隻數百頭入送, 則可得善馬。 濟州牛隻甚多, 而其地方患飢荒, 米斛可買牛累隻。 今以該司步兵價布二三同, 或訓鍊都監木花千餘斤, 同監所儲兩湖鹽二三百石, 下送於全羅道, 乘此穀賤價歇之時, 散給人民, 收米而運入, 以給濟州仰哺之人, 以換牛隻, 則彼此俱爲便利。 且端川銀子, 旣不可用於六鎭貿馬, 則他無措置之策。 工曹所儲端川歲納銀五六百兩除出, 別定事知譯官及本寺解馬人員, 前往義州、中江及寬奠等處, 隨便貿馬, 以備戰陣之急用便當。 滿浦則前聞奴酋禁勑管下胡人, 他物俱許賣, 而馬則一切勿許放賣云。 事勢亦不如六鎭, 似難擧行。" 傳曰: "依啓速爲擧行。 且兩界監司防啓云, 其啓本已下乎? 更欲見之, 搜入可也。 且奴酋禁馬, 勿許放賣, 其情極爲兇惡叵測矣。"